DAVID POND

CSAKRÁK

Ezotéria mindenkinek

ÉDESVÍZ KIADÓ
BUDAPEST

A fordítás az alábbi kiadás alapján készült:

David Pond / Chakras for Beginners

Llewellyn Publications,

A Division of Llewellyn Worldwide Ltd., 2014

Fordította

Hegedűs Péter

Szerkesztette

Barsi Nikoletta

Szaklektor

Dr. Csomai Zita

Copyright © David Pond, 1999

Hungarian translation © Hegedűs Péter, 2015

Hungarian edition © Neemtree Corporation AG, 2015

Cover design © Neemtree Corporation AG, 2015

Minden jog fenntartva. A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

A könyvben olvasható információk csupán tájékoztató jellegűek, nem pótolják egyetlen egészségügyi probléma diagnózisát, kezelését sem. Nem helyettesíthetik a képzett egészségügyi szakemberrel folytatott konzultációt. E könyv tartalma csupán segítséget nyújt egy egészségügyi szakember által előírt ésszerű és felelős kezelési programhoz. A szerző és a kiadó semmiféle felelősséget nem vállal a könyv tartalmának félreértelmezéséért vagy téves alkalmazásáért.

ÉDESVÍZ KIADÓ, BUDAPEST

Felelős kiadó Novák András igazgató

Főszerkesztő és műszaki vezető Melher Viktor

Borítót készítette Édesvíz Kiadó Kft.

Elektronikus változat Békyné Kiss Adrien

ISBN 978-963-529-454-1 (epub)

ISBN 978-963-529-455-8 (mobi)

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az e-book kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Ajánlás

ifj. Davidnek, Edennek, Skylarnek, Forestnek,
Tawnynak, Coralnek és Hunternek.
Egymás iránt érzett szeretetünk az ihlet
kiapadhatatlan forrása számomra,
és értelmet ad az életemnek.

Köszönetnyilvánítás

E könyv anyagát a tudatfejlesztés útján közel harminc esztendő alatt szerzett tapasztalataimból szűrtem le. Teljességgel lehetetlen volna tehát felsorolnom mindazok nevét, akik segítségemre voltak az itt bemutatott ismeretanyag elsajátításában. Mindenesetre megragadom az alkalmat, hogy egyetemlegesen mélységes hálámat fejezzem ki a legkülönbözőbb korszakok tanítómestereinek, misztikusainak, guruinak és filozófusainak, akik bölcsességüket könyvekben és hangfelvételeken ránk hagyományozták, hogy mi is gyümölcsöztethessük tapasztalataikat. Szeretném kifejezni továbbá köszönetemet a keresők azon közösségének, amely kimeríthetetlen erőforrásként mindig rendelkezésemre állt – a bölcsesség oly sok gyöngyszemének jutottam birtokába életem során igazságkereső társaim közreműködésével.

Köszönöm utam első tanítómesterének, a nővéremnek, Lucy Pondnak – hálás vagyok, amiért felnyitottad a szemem. Jógatanárom és jó barátom, Bob Smith is külön elismerést érdemel. A csakrákat összekötő energiapályákról felhalmozott tudása egyszerűen felülmúlhatatlan. Az ő műhelyfoglalkozásain számos olyan technikát, testhelyzetet, légzőgyakorlatot és meditációt ismertem meg, amelyek hozzásegítettek a csakrák mélyebb megértéséhez.

Szeretném külön köszönetemet nyilvánítani közeli barátaimnak, Julie és Robert Grattannek. Hasznos tanácsokat adtak magával a kézirattal kapcsolatban is, de ami még fontosabb, belém és a könyv anyagába vetett hitük önbizalommal és erővel töltött el. Linda Joy Stone, Alex Holland és Geri Froomer tüzetesen átfésülték a kéziratot, és témába vágó észrevételekkel és értékes szerkesztői javaslatokkal szolgáltak. Csodálatos édesanyám, Jane mama is áldását adta művemre jóváhagyó kijelentésével: „Azt hiszem, tényleg rábukkantál itt valamire.” Kiemelten szeretnék köszönetet mondani jó barátomnak, Lynn Mitchellnek, akinek a kéziratra fordított lelkiismeretes figyelme segített, hogy a mű elnyerhesse végső formáját. Köszönöm továbbá Robert Marritz szerkesztési ötleteit és buzdítását.

Szeretnék köszönetet mondani Nancy Mostadnak, a Llewellyn beszerzési igazgatójának a támogatásáért, biztatásáért és irántam tanúsított személyes figyelmességéért. Megtiszteltetés számomra, hogy megismerkedhettem Carl és Sandra Weschckével, a Llewellyn vezérlő szellemeivel, s hogy megvitathattam velük könyvemet. Mindketten szívélyes érdeklődést mutattak személyem és mondanivalóm iránt. Szerencsésnek tartom magam, amiért Michael Maupin lett a szerkesztőm. Hálás vagyok őszinte érdeklődéséért, mellyel a könyv anyagát kezelte, és hogy igazán értékes javaslatokkal állt elő, én pedig bízvást mondhatom, hogy közös munkánk módfelett élvezetes volt számomra. Szeretnék még köszönetet mondani William Merlin Cannonnak a borítótervért, amely híven tükrözi a könyv szellemiségét.

Hálámat szeretném tolmácsolni művész barátomnak, Jim Sorensonnak is, aki a projekt korai szakaszában gyönyörű borítót készített a könyv munkapéldánya számára.

Végezetül pedig nem győzöm eléggé hangsúlyozni, milyen nélkülözhetetlen volt szerető feleségem, Laura közreműködése e könyv megszületésében. Lankadatlan támogatást és ösztönzést nyújtott számomra a projekt folyamán mindvégig, s egyben hajlandó volt kísérletezni az egyes csakrákhoz javasolt gyakorlatokkal és tevékenységekkel, és felbecsülhetetlenül értékes visszajelzésekkel szolgált ezek hatékonyságáról. Köszönöm neked, Laura, hogy mindig mellettem állsz társként – írói munkámban és az életben egyaránt!

Előszó

Mindnyájan ugyanazt szeretnénk megkapni az élettől: boldogságot, beteljesedést, egészséget és jólétet, értékes emberi kapcsolatokat. Ez ugye nem túl sok?! S oly könnyűnek tűnik elérni. Ám az élet eseményei mégis gyakran közbeszólnak. Mi magunk is pontosan tudjuk, mikor nem vagyunk kiegyensúlyozottak, hiszen megérezzük abból, hogy rosszul mennek a dolgaink. De mit tehetünk ez ellen?

Életünk során mindvégig arra okítottak, hogyan fejlesszük ki azon készségeinket, melyek révén könnyen beilleszkedhetünk a világba. Mindenki magától értetődőnek tekinti, hogy ha a külvilágban jól boldogulunk, akkor megvalósul életünkben a vágyott boldogság. Pedig e felfogás követői a kocsit fogják a ló elé. Először azt kell megtanulnunk, hogyan érhetjük el benső lényünk boldogságát és beteljesedését, s a külvilág eseményei csak ez után, mintegy belső világunk tükröződéseként vesznek kedvező fordulatot. E kérdések megoldásához s a mindnyájunkat születésünk jogán megillető boldogság eléréséhez térképekre van szükségünk. A csakrák pontosan ilyen térképpel szolgálnak, amely megmutatja, miként aktiválhatjuk élettapasztalatainkat a különböző szinteken, s hogyan teremthetjük meg ezek harmonikus egyensúlyát.

A csakrák pörgő energiaörvények, amelyek közvetlenül a gerincünk előtt helyezkednek el a farkcsonttól egészen a fejünk búbjáig. A csakrák szemléletes térképpel szolgálnak belső világodról – arról, hogy milyen kapcsolatban vagy önmagaddal, és hogyan tapasztalod meg az energia áramlását. Az élet maga is energia. Ugyanaz az erő folyik át rajtad, ami az élet egészén végighömpölyög. Ez a mana (a lélegzet), a prána, az éltető csi (Qi). A csakrák kölcsönhatásba lépnek eme egyetemes életerővel – mely a mindenségből kiáradva átjárja az egyént és levezetődik az anyaföldbe, majd megteszi ugyanezt az utat visszafelé –, s megelevenítik életed különböző aspektusait.

Ősidők óta ismerjük a csakrákat; hajdan az ókori India hindu jógijai fedezték fel létüket. Ám az embernek nem muszáj jóginak lennie ahhoz, hogy hasznára fordítsa eleink felismeréseit. Az ősi modell hitelességének és gyakorlati alkalmazhatóságának köszönhetően fényesen kiállta az idők próbáját. Egyetemes jellegük miatt előbb-utóbb valamennyi igazságkereső tudomást szerez a csakrák létéről.

Nem holmi hipotézisről van itt szó, a csakrák léte tapasztalati tény. S nem pusztán egy tanulmányozásra váró jelenséggel állunk szemben, hanem magával az életedet adó energiával! Olyasmivel, amivel azonosulnod kell – a tulajdon csakráiddal! A csakrák valamilyen szinten máris ott működnek a bensődben. Fedezd hát fel őket a valóságban is, ne csupán e könyv lapjain! Ez nem holmi tananyag, amit az eszedbe kell vésned, hanem egy nagyon is valós kihívás, hogy sorra azonosítsd e központok mindegyikét a bensődben.

Jómagam számos vargabetűvel jutottam el odáig, hogy felfedezzem a csakrákat és értéküket az életemben. Gyerekkoromtól elég ügyes sportolónak számítottam, és ifjonti önazonosságom javarészt eme érdeklődésemből sarjadzott ki – vagy legalábbis a külvilágnak ezt mutattam. Ily módon meglehetősen népszerű és közkedvelt voltam, ám a lelkemben zűrzavaros érzések kavarogtak. Felismertem benső világom határtalanságát, a mibenlétével azonban nem voltam tisztában. Egyszerűen hiányzott a vonatkoztatási rendszerem.

Abban a hitben nőttem fel, hogy mivel benső világom olyannyira összeegyeztethetetlen a külvilággal, s mert annyit töröm a fejem olyan kérdéseken, amelyek a környezetemet szemmel láthatóan nem foglalkoztatják, valami baj lehet velem. Komolyan aggódtam elmém épségéért, de sikerült titokban tartanom a dolgot.

Főiskolára mentem, mert tanár akartam lenni, és törekvéseimnek köszönhetően a világ ismét a keblére ölelt. A külvilágban minden tökéletesnek látszott. Belső világom azonban még inkább forrongásnak indult. Megpróbálkoztam mindennel, amit mások a boldogság titkának tartottak, de továbbra is zavarodottnak éreztem magam.

Szerencsémre a nővérem személyében volt a családban egy asztrológus, aki húszéves koromban elkészítette az első horoszkópomat. Egyszeriben megvilágosodtam: végre olyan kulcsot kaptam magamhoz, amely nem valamilyen kóros rendellenességet tárt elém. Az asztrológia segített eligazodni magamban, és életemben először egészséges magyarázatot kaptam személyiségem e részére. Felhorgadt bennem a spirituális kalandvágy, és elsőnek Ram Dass Be Here Now (Élj itt és most!) című könyve akadt a kezembe, amely belső világom további részleteit tárta fel. Kezdtem e világot a zűrzavar kiindulópontja helyett csodálatos erőforrásnak látni. Kutatásaim során eljutottam a csakrákhoz – ahogyan az önmegismerés ösvényét taposók általában. Az ember a megvilágosodás útján óhatatlanul megismerkedik velük.

Ez majd harminc esztendeje történt, ám a csakrák iránti érdeklődésem azóta is töretlen. Ezirányú ismereteink mindig kapóra jönnek, hiszen el sem képzelhető olyan eset, amikor ne vennénk jó hasznát a térképnek, mely létünk két szintjét mutatja: külvilágbeli cselekedeteinket, s azt az helyet, ahol ezalatt a tevékenység alatt belső világunkban leledzünk.

Az egyik szinten épp mosogatsz. De vajon milyen pozíciót foglalsz el benső világodban, mialatt a piszkos edényekkel foglalatoskodsz? Bosszankodsz és ingerült vagy, kötelességtudón és oda sem figyelve teszed a dolgod, vagy békesség és derű tölt el? Tudatállapotaid skálája jószerivel végtelen. Csupán egy hétköznapi tevékenységről van szó, és mégis hányféle állapotban lehetsz benső világodban, míg ezzel töltöd idődet! Erről árulkodnak a csakráid: hogy mi a helyzet a lelkivilágodban, miközben mindennapi tevékenységeidet végzed.

Végül megszereztem tanári oklevelemet, ám túlságosan fojtogatónak éreztem az oktatási rendszert. Szükségem volt rá, hogy felfedezőútra induljak a közoktatás hagyományos falain túlra. Újdonsült családommal együtt Hawaiira költöztem egy kommunába, ahol a University of the Universe (a Világegyetem Egyeteme) bőséges információkkal látott el egy olyan szemléletmód kialakításához, amely kívül esik hagyományos meggyőződéseink határain. Asztrológus lettem, s a misztikus út buzgó tanulmányozója.

Washington állam középső részébe költöztünk, alapítottunk egy újabb kommunát és egy éttermet, s lankadatlan lelkesedéssel derítettük fel az alternatív életstílus elemeit: a jógát, a meditációt, az asztrológiát, a természetes táplálkozást és a közösségi együttműködést. Harmincas éveim derekára stabilabb keretek után kezdtem vágyakozni, melyek között igazán próbára tehetem az életemet vezérlő metafizikai meggyőződéseket, és készen álltam rá, hogy visszatérjek a felsőoktatás berkeibe, hogy egyetemi diplomát szerezzek. Egyedi tantervvel elvégeztem a Central Washington University kísérleti metafizika szakát, és megszereztem természettudományi mesterfokozatomat.

Az általam összeállított tanmenethez jóváhagyást kellett kérnem a tanügyi bizottságtól, akik messzemenően segítségemre voltak tanulmányaim egyetemi előírások szerinti megtervezésében. Tantervemben egyaránt szerepeltek „A jungi pszichológia és a metafizika”, a „Természetgyógyászat”, a „Ji-king” és „A tudat modelljei” elnevezésű kurzusok. Szakdolgozatomban az asztrológia születési képleteit vetettem össze személyiségtesztekkel (Stanford-teszt, MMPI-teszt, Meyers-Briggs-típuselmélet stb.). Kidolgoztam egy kísérletet, mellyel bebizonyítottam, hogy az asztrológusok a születési táblázatok alkalmazásával képesek a statisztikai valószínűségnél jóval nagyobb pontossággal megközelíteni az adott személyek tényleges horoszkópjának és az általuk kitöltött személyiség-kérdőíveknek az eredményeit. Reméltem, hogy sikerül némi tiszteletet kivívnom a metafizikai tanulmányoknak a tudományos közösségben.

Diplomázásom után biztattak, hogy doktori képzés keretében tervezzek tudományos kísérleteket metafizikai elvek mérésére. Ám ezen a ponton – bár látszólag sikerrel csempésztem be a metafizikát az egyetemi világba – kezdtem felismerni, mekkora dőreség a metafizika és a természettudomány effajta összeházasítása. Mindkettő más-más előfeltevésekből indul ki. A természettudományos kutatás módszere csakis olyan kísérlet megtervezéséhez vezethet, amely a kutató által ellenőrzötteken kívül szükségszerűen minden egyéb hatást kizár. A metafizika viszont eleve feltételezi a valóság egészének kölcsönös összefüggésrendszerét, amelytől a kutató ellenőrzése alatt álló események értelemszerűen elválaszthatatlanok.

Beláttam, hogy elménk természettudományos, akadémikus része nagyon is korlátozottan képes feltárni életünk metafizikai vonatkozásait. A tudománynak is megvan a maga helye, ám ha az ember a saját metafizikai valóságát készül felderíteni, akkor bizony kénytelen túllépni rajta. A tudomány lélektelen. Semmibe veszi mindazt, ami nem mérhető vagy bizonyítható – így működik sajátos szűrőrendszere. Belső világunk élményeit ellenben nem mérhetjük és bizonyíthatjuk, mégis nap mint nap megtapasztaljuk.

Mindnyájan gazdag lelkivilággal rendelkezünk – ne kételkedj tapasztalataidban csak azért, mert a tudomány nem képes alátámasztani őket, vagy mert nem állnák meg a helyüket semmiféle bíróságon! Ez ismét nem a megfelelő szűrési módszer. Igenis ápolnod kell személyiséged misztikus oldalát, bíznod kell tapasztalataidban, hűnek kell lenned valódi szellemedhez, és nem szabad magad a külvilág mércéjével megítélned!

Nincs a világon olyan szaktekintély, aki nálad avatottabban értékelhetné egyéni energetikai kapcsolataidat. Ezek teljességgel személyes jellegűek, úgyhogy ismétlem, nem is annyira az e könyvben leírtak a fontosak, inkább az, hogy mit váltanak ki belőled.

A csakrák megértése az egyik legeredményesebb módja, hogy hozzáférjünk emberi tudatunk különböző szintjeihez. Energiaközpontjaink rendszere könnyedén felfogható, mégis kifinomult útmutatást nyújt belső világunkhoz. Csakráid működését máris érzékeled az életedben. A csakramodell pedig arra is módot ad, hogy meghatározd, pontosan milyen típusú energiát tapasztalsz meg aktuálisan: a túlélését, a gyönyörét/szexualitásét, a hatalomét, a szeretetét, a kreativitásét, az intuícióét vagy a spiritualitásét. E hét energiaszintet a hét csakra eleveníti meg.

A könyvben először a modell hagyományos értelmezését mutatom be, majd bővebben is taglalom a témát. Ily módon a csakramodellt egyfajta sablonként fogom használni, mely biztos kiindulópontot nyújt felfedezőutunkhoz. Ám egyben az alkotó szellem szabadságával is élek, s hosszú esztendők alatt megszerzett tapasztalataim alapján messze túlmerészkedek a csakramodell hagyományos alkalmazásának körén. Számítok rá, hogy minden egyes olvasó másképpen fog reagálni, hiszen ez kívánatos is. Eszemben sincs cáfolhatatlan igazságokként tálalni ezeket az elképzeléseket, inkább afféle „munkahipotéziseknek” tekintem őket, s ha az olvasó tapasztalatai eltérnek az általam bemutatott képtől, tiszta szívvel arra buzdítom, hogy eredjen személyes igazságának nyomába. Hiszen ez a lényege az egésznek: a tudat különböző központjainak közvetlen, személyes megtapasztalása.

Tégy egy próbát a csakramodellel, és saját, első kézből szerzett élményeid fogják igazolni érvényességét élettapasztalataid értelmezésének útmutatójaként! E modell révén bármely időpillanatban meghatározhatod, mely tudati szinten működsz, és térképet kapsz a kezedbe a tudat további szintjeinek aktiválásához és megtapasztalásához is. Amikor problémák, kihívások és nehézségek merülnek fel az életedben, a csakramodell hatékony eszközt biztosít benső konfliktusaid forrásának meghatározásához. Előbb-utóbb minden jó úton járó igazságkereső ráébred erre: az én felszabadításának kulcsa benső forrásunk beazonosítása.

Eszményi esetben tudatod egészen rugalmassá válik: képes vagy szabadon bekóborolni teljes lényedet, leereszkedni életed személyes értelmének és jelen megtestesülésed tanulságainak mélységéig, s ugyanakkor ki tudsz emelkedni elkülönült énedből, hogy megismerd az emberiség kollektív törekvéseiben játszott szereped, és megtapasztald az Istenséghez fűződő kapcsolatod szépségét.

A csakrák eme ismertetésében a hagyományos hét fő energiaközpontra fogok összpontosítani. Manapság sok feltevés lát napvilágot arról, hogy az ősidők óta ismert csakrákon túl továbbiakhoz is hozzáférésünk nyílhat. Én azonban e könyvben nem foglalkozom ezzel a megközelítésmóddal, és figyelmemet kizárólag a hét klasszikus csakrára irányítom.

I. RÉSZ

Bevezetés

Csakrák: Az élet energiái

Az élet maga is energia, s a csakrák eme színtiszta energia megnyilvánulásai. Az egyetemes életerő átáramlik rajtunk, és a lét élményével ajándékoz meg bennünket. A csakrák a világegyetem energiájának tárházai és átadóállomásai, és mindegyik a mindenség más-más frekvenciájának felel meg. A csakrák kölcsönhatásba lépnek az elektromágneses energiamezővel, és átalakítják az életünket fenntartó energiává.

A csakrák azok a csatornák, amelyeken az egyetemes energia belénk árad. Mi ebből annyit észlelünk, hogy az energia az anyaföldből az alsóbb csakráinkon át feláramlik a magasabb rendű csakráinkba, ám ez a mozgás korántsem egyirányú – inkább körkörös és mindkét irányba tart.

Hasonlítsd csak össze e körforgást azzal, ahogyan a fotoszintézis működik a növényvilágban! A növény anyagi lénye elnyeli a nap életadó energiáját, majd ezt az energiát elvezeti egészen a gyökerekig, melyek tápanyagokat szívnak fel a földből. Azután az energia ismét elkezd felfelé áramolni a növényben, s végül egy csodálatos virágban nyilvánul meg – vagyis átalakul szépséggé, és újra visszatér a világba. Ugyanez a helyzet velünk is. Magunkba szívjuk a nap energiáját, az lehatol lényünk gyökeréig, merít az anyaföldből, majd fokozatosan felemelkedik – s végül kivirult lényünkben ölt testet, ajándékként a világnak.

1. ábra. A csakrák elhelyezkedése az emberi testben

Miközben a tudatszintünk megemelésén munkálkodunk, lényünk egyre több szépséget sugároz magából.

A csakrák forgó finomenergia-örvények, amelyek a gerincoszlop mentén helyezkednek el a gyökércsakrától a koronacsakráig (lásd 1. ábra). E hét fő csakra mindegyike más-más rálátást ad az életre bármely adott szituációban. Ugyanaz a probléma a tudat különböző szintjeiről érzékelve egészen új értelmet nyer. A gerincoszlopot egyfajta liftaknaként érdemes magad elé képzelned, a csakrákat pedig a különböző emeletekként, melyekről az életet áttekinthetjük. Amikor a tudat egyik szintjéről a következőre emelkedsz, a szemhatárod kitágul.

Próbáld tehát magad elé képzelni a csakrákat egy épület hét emeleteként! A földszinti ablakokból teljesen más kilátás tárul eléd, mint amikor a magasabb szinteken nézel ki az ablakon. Az ember szemhatára minden emeletnyi emelkedéssel egyre jobban kitágul. Eszményi helyzetben valamennyi szinten makulátlanok az ablakaid, hogy kristálytiszta kilátás táruljon eléd. Az ablakokat azonban könnyen elhomályosíthatják különböző meggyőződéseid, úgyhogy ha tiszta látóhatárra vágysz, készen kell állnod rá, hogy kétségbe vond jelenleg vallott meggyőződéseidet!

Az egymás után következő emeletekről széttekintve érzékelésed egyre tágul, amint ráébredsz arra az átfogóbb valóságra, mely magában foglalja előző érzékelési szintedet, s eléd tárul az addigi észlelőképességeden túlterjedő látóhatár. A cél a tiszta érzékelés: a világra nyíló ablakaidnak makulátlanul átlátszónak kell lenniük, hogy ne homályosítsák el őket a kultúrád által beléd sulykolt meggyőződések. Miközben áttekinted az egyes csakrákat, tűnődj el rajta, hogyan nyilvánulnak meg ezek a te életedben!

A csakrák határozzák meg az energiafelhasználásodat. Ezek az akkumulátorok, melyekből életenergiád a különböző szinteken táplálkozhat. Csakráid az egyetemes életerővel kölcsönhatásba lépve felveszik, eltárolják és leadják energiáikat. Egészségi állapotod és közérzeted mindenkor közvetlen összefüggésben áll a közted és a mindenség között végbemenő kétirányú energiaáramlás zavartalanságával.

Ha bármi gátolja, akadályozza ennek az életenergiának a felvételét vagy leadását, az a szervezet egészének rendellenes működéséhez vezet, és betegségként, rossz közérzetként, enerváltságként, félelemként vagy érzelmi kiegyensúlyozatlanságként nyilvánul meg. Amennyiben megismerkedsz csakrarendszereddel, jelenlegi és optimális működésével, akkor képes leszel észlelni a saját energiagátjaidat, és hatékony irányelveket dolgozhatsz ki energiaáramlásod zavartalanságának biztosítására. Energiagát alatt természetesen csak az áramlás beszűkülését értem, hiszen a teljes elzáródás az egyetemes életerőhöz fűződő kapcsolat megszakadását eredményezné, ami a test halálával egyenlő.

Dr. Vasant Lad

Ájurvéda

Ezotéria mindenkinek sorozat

190 oldal
Keresd a weboldalunkon!
www.edesviz.hu

E-könyv
formátumban is kapható!

A szerzőt az a szilárd meggyőződése vezette e könyv megírására, hogy az Ájurvédát meg kell osztani a nyugati emberekkel, mégpedig egyszerű, gyakorlati módon. A Nyugat eddig úgy tekintett az Ájurvédára mint ezoterikus tudományra. De valójában ez az élet egyszerű, gyakorlati tudománya, amelynek alapelvei bármely ember mindennapi életében általánosan alkalmazhatók. Az Ájurvéda az emberi élet valamennyi eleméhez és aspektusához szól, és olyan útmutatást kínál mindazoknak, akik nagyobb harmóniát, békét és hosszabb életet keresnek, amelyet több évszázad alatt próbált és finomított ki.

E könyv elsődleges célja, hogy áttekintse az Ájurvéda alapjait, beleértve a vizsgálat, a diagnózis és a kezelés technikáit; az élettartam meghosszabbítását, a gyógynövények alkalmazását és az egészség megőrzésének más mindennapos gyakorlati aspektusait.

Walter Lübeck

Reiki

Ezotéria mindenkinek sorozat

230 oldal
Keresd a weboldalunkon!
www.edesviz.hu

E-könyv
formátumban is kapható!

Walter Lübeck könyve alapos betekintést enged a reikierők felhasználási lehetőségeibe. Legyen szó akár önmagunk, akár mások gyógyításáról, egyéni vagy csoportos meditációról, vagy saját személyes fejlődésünkről – a reikivel mindez, és még sok más is lehetséges.

A könyv számos gyakorlati útmutatást ad a reikierővel való egyre elmélyültebb találkozáshoz, fontos háttér-információkat közöl, és rengeteg ötlettel szolgál az alkalmazáshoz. Akik a reikierőt gyakran használják, például azért, hogy önmagukhoz közelebb kerüljenek vagy megnyíljanak a szeretet előtt, azok már a reiki-do útját, a gyógyító szeretet ösvényét járják.

A reiki használatához szükséges képességgel minden ember rendelkezik. S ahhoz, hogy a reikit magunk vagy mások számára használhassuk, testünk és lelkünk bizonyos területeinek megnyitása szükséges. E megnyitás folyamatába most egy hagyományosan képzett reikimester avat be minket.

ÉDESVÍZ WEBÁRUHÁZ
AKCIÓK • INFORMÁCIÓK

csomagkuldo@edesviz.hu
00-36-1-320-3642
www.edesviz.hu

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ MAGAZIN
EZOTÉRIA • SPIRITUALITÁS • ÉLETMÓD

Interjúk a szerzőkkel, érdekességek a könyvtémákról csak nálunk!

www.edesviz.hu